钦定古今图书集成/明伦汇编/官常典/第006卷 > 马融忠经 > 《天地神明章第一》
## 钦定古今图书集成/明伦汇编/官常典/第006卷 > 马融忠经 > 《天地神明章第一》

“昔在至理，上下一德，以征天休”，忠之道也。天之所覆，
地之所载，人之所履，莫大乎忠。忠者，中也，至公无私，
天无私四时行，地无私万物生，人无私，大亨贞。忠也
者，一其心之谓矣。为国之本，何莫由忠，忠能固君臣，
安社稷，感天地，动神明，而况于人乎？夫忠兴于身，著
于家，成于国，其行一焉。是故一于其身，忠之始也；一
于其家，忠之中也。一于其国，忠之终也。身一则百禄
至，家一则六亲和，国一则万人理。《书》云：“惟精惟一，允
执厥中。”